Átta eru látin og fimm hafa verið flutt á sjúkrahús í bandarísku borginni Indianapolis, þar sem karlmaður hóf skotárás við starfsstöð flutningafyrirtækisins Fedex í gærkvöld.
Jeremiah Miller varð vitni að árásinni, í fyrstu taldi hann að skothvellirnir kæmu frá vél í bifreið. En þegar skothvellirnir voru orðnir tíu hafi hann litið upp og séð skothríðina koma frá karlmanni sem stóð við innganginn að fyrirtækinu með sjálfvirkan riffil.
Árásin var gerð klukkan ellefu að kvöldi að staðartíma við starfsstöð Fedex-flutningafyrirtækisins, nærri flugvellinum í Indianapolis, fjölmennustu borg Indiana. Að sögn lögreglu eru fimm á sjúkrahúsi, en ekki hefur verið greint frá því hversu alvarleg meiðsl þeirra eru. Ekki er enn ljóst hversu mörg særðust í árásinni. Fjölmiðlar vestra hafa eftir talskonu lögreglu í borginni að lögreglumenn á vettvangi telji árásarmanninn hafa svipt sig lífi. Hvorki hefur verið greint frá nafni árásarmannsins né hvað gæti hafa fengið hann til þess að fremja ódæðið.
Nær 40.000 manns deyja af völdum skotsára á ári hverju í Bandaríkjunum. Um eða yfir helmingur þessara dauðsfalla eru sjálfsvíg. Fyrr í þessum mánuði boðaði Joe Biden sex tilskipanir og reglugerðir sem miða að því að draga úr byssuofbeldi í landinu.
Átta, hið minnsta, voru skotin til bana í skotárás við við starfsstöð Fedex-flutningafyrirtækisins í bandarísku borginni Indianapolis. Vitni segir árásamanninn hafa notað sjálfvirkan riffil.